Απόφαση της Επιτροπής

της 27ης Δεκεμβρίου 2001

σχετικά με την επιλεξιμότητα των δαπανών οι οποίες αποβλέπουν στο να συμβάλουν σε ορισμένες ενέργειες προβλεπόμενες από ορισμένα κράτη μέλη για το έτος 2002 όσον αφορά την εφαρμογή των καθεστώτων ελέγχου, επιθεώρησης και εποπτείας της κοινής αλιευτικής πολιτικής

[κοινοποιηθείσα υπό τον αριθμό Ε(2001) 4613]

(2002/6/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 2001/431/ΕΚ του Συμβουλίου, της 28ης Μαΐου 2001, που αφορά τη χρηματοδοτική συμμετοχή της Κοινότητας σε ορισμένες δαπάνες οι οποίες πραγματοποιήθηκαν από τα κράτη μέλη για την εφαρμογή των καθεστώτων ελέγχου, επιθεώρησης και εποπτείας της κοινής αλιευτικής πολιτικής(1), και ιδίως το άρθρο 13,

Εκτιμώντας τα ακόλουθα:

(1) Το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιρλανδία, η Ιταλία, οι Κάτω Χώρες, η Αυστρία, η Πορτογαλία, η Φιλανδία, η Σουηδία και το Ηνωμένο Βασίλειο διαβίβασαν στην Επιτροπή τα προγράμματα δραστηριοτήτων ελέγχου όσον αφορά την αλιεία για την περίοδο από την 1η Ιανουαρίου 2001 έως τις 31 Δεκεμβρίου 2003. Τα προγράμματα αυτά συνοδεύονται από αιτήσεις χρηματοδοτικής συμμετοχής για τις δαπάνες που αφορούν τα εν λόγω προγράμματα. Οι δαπάνες χρηματοδότησης αφορούν τα έτη 2001, 2002 και 2003.

(2) Οι αιτήσεις χρηματοδότησης που αφορούν τις ενέργειες οι οποίες απαριθμούνται στο άρθρο 2 της απόφασης 2001/431/ΕΚ του Συμβουλίου μπορούν να τύχουν κοινοτικής συνδρομής. Μεταξύ των ενεργειών αυτών, αποδίδεται προτεραιότητα σε εκείνες οι οποίες επιτρέπουν καλύτερα την αντιμετώπιση των ελλείψεων και των προβλημάτων που διαπιστώνονται από την έκθεση στον έλεγχο εφαρμογής της κοινής αλιευτικής πολιτικής(2). Η επέκταση του συστήματος ελέγχου μέσω δορυφόρου (ΣΠΣ), η εισαγωγή σύγχρονων τεχνολογιών ελέγχου καθώς και η κατάρτιση και η ανταλλαγή εθνικών υπαλλήλων περιλαμβάνονται μεταξύ των προτεραιοτήτων που θα λαμβάνονται υπόψη.

(3) Πρέπει να καθοριστεί το ποσοστό χρηματοδοτικής συμμετοχής της Κοινότητας για κάθε ενέργεια, οι όροι που συνδέονται με την επιστροφή των δαπανών καθώς και το συνολικό ποσό επιλέξιμων δαπανών για το έτος 2002 για κάθε κράτος μέλος και για κάθε ενέργεια.

(4) Προκειμένου να δοθεί στήριξη αφενός στην επέκταση του συστήματος δορυφορικής επιτήρησης στα σκάφη που αναπτύσσουν δραστηριότητα υπό τις συνθήκες που καθορίζονται στα σχέδια αποκατάστασης τα οποία έχουν θεσπιστεί για ορισμένα αποθέματα γάδου και αφετέρου στη θέση σε εφαρμογή ηλεκτρονικών ημερολογίων, είναι σκόπιμο να αυξηθεί το ποσοστό κοινοτικής συμμετοχής μέχρι ποσοστό 100 % των επιλέξιμων δαπανών· ωστόσο, είναι αναγκαίο να καθοριστούν τα μέγιστα ποσά προκειμένου να τηρηθούν τα όρια που προβλέπονται από το άρθρο 11 της απόφασης 2001/434/ΕΚ.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση καθορίζει, για το έτος 2002 τα ποσά των επιλέξιμων δαπανών για κάθε κράτος μέλος, τα ποσοστά χρηματοδοτικής συμμετοχής της Κοινότητας καθώς και τους όρους από τους οποίους μπορεί να εξαρτάται η χρηματοδοτική συμμετοχή.

Άρθρο 2

Οι δαπάνες για τη θέση σε εφαρμογή των διατάξεων και των δικτύων πληροφορικής που είναι αναγκαία για την ανταλλαγή των πληροφοριών που έχουν σχέση με τον έλεγχο, οι οποίες αναφέρονται στο παράρτημα I, δικαιούνται ποσοστού χρηματοδοτικής συμμετοχής 50 % των επιλέξιμων δαπανών εντός των ορίων που προσδιορίζονται στο παράρτημα I.

Άρθρο 3

Οι δαπάνες που αφορούν την εκτέλεση πειραμάτων και τη θέση σε εφαρμογή νέων τεχνολογιών για τη βελτίωση του ελέγχου των αλιευτικών δραστηριοτήτων, οι οποίες περιλαμβάνονται στο παράρτημα II, δικαιούνται ποσοστού χρηματοδοτικής συμμετοχής 50 % των επιλέξιμων δαπανών εντός των ορίων που προσδιορίζονται στο παράρτημα II.

Ωστόσο, για τις επενδύσεις που αφορούν την επέκταση του συστήματος παρακολούθησης μέσω δορυφόρου (το οποίο στο εξής καλείται "ΣΠΣ") σε σκάφη διαφορετικά από εκείνα που αναφέρονται στο άρθρο 3 παράγραφος 2 του κανονισμού (ΕΟΚ) αριθ. 2847/93 του Συμβουλίου(3), καθώς και σε τύπους στοιχείων διαφορετικούς από το στίγμα του πλοίου, και για τη θέση σε εφαρμογή ηλεκτρονικών ημερολογίων που τηρούνται επί των πλοίων, το ποσοστό χρηματοδοτικής συμμετοχής διαμορφώνεται στο 100 % των επιλέξιμων δαπανών, υπό την προϋπόθεση της τήρησης των εξής όρων:

- το μέγιστο αποδεκτό κόστος απόκτησης των μέσων εντοπισμού μέσω δορυφόρου που εγκαθίστανται επί των κοινοτικών αλιευτικών σκαφών δεν μπορεί να υπερβεί τα 3500 ευρώ ανά σκάφος·

- το ποσοστό χρηματοδοτικής συμμετοχής για την απόκτηση των εν λόγω μέσων εντοπισμού μέσω δορυφόρου μειώνεται στο 50 % για το μέρος της δαπάνης που υπερβαίνει τα 2300 ευρώ ανά σκάφος·

- το ποσοστό χρηματοδοτικής συμμετοχής για την απόκτηση μέσων εντοπισμού μέσω δορυφόρου δυνάμει ενός εθνικού μέτρου ανέρχεται σε ποσοστό 50 % των επιλέξιμων δαπανών εντός του ορίου των 2000 ευρώ ανά σκάφος.

Άρθρο 4

Οι δαπάνες που αφορούν την κατάρτιση εθνικών υπαλλήλων που ασχολούνται με τις δραστηριότητες ελέγχου, όπως προβλέποται για το Βέλγιο, την Ελλάδα, την Ιταλία, την Αυστρία και τη Σουηδία, οι οποίες περιλαμβάνονται στο παράρτημα III, δικαιούνται ποσοστού χρηματοδοτικής συμμετοχής 50 % των επιλέξιμων δαπανών εντός των ορίων που προσδιορίζονται στο παράρτημα III.

Άρθρο 5

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιρλανδική Δημοκρατία, στην Ιταλική Δημοκρατία, στο Βασίλειο των Κάτω Χωρών, στη Δημοκρατία της Αυστρίας, στην Πορτογαλική Δημοκρατία, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες, 27 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 154 της 9.6.2001, σ. 22.

(2) COM(2001) 526 τελικό της 28.9.2001.

(3) ΕΕ L 261 της 20.10.1993, σ. 1.

ANEXO I/BILAG I/ANHANG I/ΠΑΡΑΡΤΗΜΑ Ι/ANNEX I/ANNEXE I/ALLEGATO I/BIJLAGE I/ANEXO I/LIITE I/BILAGA I

>ΘΕΣΗ ΠΙΝΑΚΑ>

ANEXO II/BILAG II/ANHANG II/ΠΑΡΑΡΤΗΜΑ IΙ/ANNEX II/ANNEXE II/ALLEGATO II/BIJLAGE II/ANEXO II/LIITE II/BILAGA II

>ΘΕΣΗ ΠΙΝΑΚΑ>

ANEXO III/BILAG III/ANHANG III/ΠΑΡΑΡΤΗΜΑ IIΙ/ANNEX III/ANNEXE III/ALLEGATO III/BIJLAGE III/ANEXO III/LIITE III/BILAGA III

>ΘΕΣΗ ΠΙΝΑΚΑ>